OR–TLI สัญญาณเทคนิคเริ่มดี
บมจ.ปตท. น้ำมันและการค้าปลีก (OR) และ บมจ.ไทยประกันชีวิต (TLI) หุ้นทั้งสองตัว เมื่อเข้าไปดูกราฟที่เป็นสัญญาณทางเทคนิค ถือว่า “เริ่มดี”
บมจ.ปตท. น้ำมันและการค้าปลีก (OR) และ บมจ.ไทยประกันชีวิต (TLI) หุ้นทั้งสองตัว เมื่อเข้าไปดูกราฟที่เป็นสัญญาณทางเทคนิค ถือว่า “เริ่มดี”
17 เม.ย. 2566

บมจ.ปตท. น้ำมันและการค้าปลีก (OR)
และ บมจ.ไทยประกันชีวิต (TLI) 
หุ้นทั้งสองตัว เมื่อเข้าไปดูกราฟที่เป็นสัญญาณทางเทคนิค ถือว่า “เริ่มดี”
เริ่มจาก โออาร์ ในด้านของพื้นฐานน่าจะพอรับทราบกันแล้วว่า ปัจจัยบวก ปัจจัยลบมีอะไรบ้าง
ราคาก่อนหน้าที่ร่วงลงไปต่ำกว่า 20.00 บาท (19.90 บาท) ถือว่า สะท้อนปัจจัยลบต่าง ๆ ไปหมดแล้ว
ทำให้ราคาค่อย ๆ เริ่มดีดกลับ
ทว่าการดีดกลับรอบนี้ คงไม่ได้วิ่งแบบหวือหวา
แต่จะเป็นรูปแบบค่อย ๆ ขยับขึ้นไป
สังเกตได้ว่า นับจากวันที่ 16 มี.ค. 66 ที่ราคาลงไปจุดต่ำสุด 19.90 บาท
ต่อจากนั้น ราคาปรับขึ้นมาเรื่อย ๆ ตลอดช่วง 1 เดือนที่ผ่านมา
ล่าสุด ราคาขึ้นมาเคลื่อนไหวในกรอบ 21.40–21.80 บาทต่อหุ้น
มีแนวต้านสำคัญคือระดับ 22.00 บาท
และหากผ่านแนวต้านนี้ไปได้
จะมีแนวต้านถัดไปที่บริเวณ 23.00 บาท
และระดับ 23.70 บาท
ในด้านพื้นฐานมีการประเมินจากนักวิเคราะห์ว่า ได้ผ่านไตรมาสที่ย่ำแย่สุดไปแล้ว
ส่วนแนวโน้มไตรมาส 1/66 จะดีขึ้นเมื่อเทียบกับไตรมาส 4/65 แต่จะอ่อนตัวลงเล็กน้อยเมื่อเทียบกับไตรมาส 1/65
ปัจจัยหลัก ๆ มาจากปริมาณการใช้น้ำมัน (ปลีก-อากาศยานหรือเครื่องบิน) เพิ่มขึ้น
รวมถึงรายได้ และ EBITDA ธุรกิจนันออยล์ จะเพิ่มขึ้นอย่างมีนัยสำคัญ
คาดการณ์กำไรปี 2566 ของนักวิเคราะห์จากหลายโบรกฯ พบว่า จะประมาณการกำไรสุทธิของโออาร์ไว้ระหว่าง 1.4-1.5 หมื่นล้านบาท
ส่วนราคาที่เป็น IAA Consensus Target Price อยู่ที่ระดับ 26.25 บาทต่อหุ้น
ราคาเป้าหมายสูงสุด 34.00 บาท (บล.บัวหลวง)
และต่ำสุด 19.00 บาท (บล.ธนชาต)
โออาร์ ยังเป็นหุ้นที่มีสัดส่วนการถือครองหุ้นของนักลงทุนรายย่อยมากที่สุดในบรรดาบริษัทจดทะเบียน (บจ.) หรือประมาณ 3 แสนราย คิดเป็นฟรีโฟลตประมาณ 21%
ส่วน ไทยประกันชีวิต หรือ TLI
หลังจากราคาหุ้นลงไปจุดต่ำสุด 12.00 บาท เมื่อวันที่ 14 มี.ค. 66
หลังจากนั้น กราฟหุ้นค่อย ๆ ยกตัวขึ้น
และมีการพักตัวบ้างเป็นบางครั้งในช่วงที่ราคาขึ้นมาจากระดับ 12.00 บาท ขึ้นมาที่ 13.00 บาท
กระทั่งล่าสุด ราคาขึ้นมาเคลื่อนไหวในกรอบ 12.90–13.10 บาท
แนวต้านยังคงอยู่ที่บริเวณ 13.10-13.20 บาท
ถือเป็นแนวต้านสำคัญ และต้องปิดเหนือกว่าราคาดังกล่าวให้ได้
หากผ่านขึ้นมาได้ จะมีแนวต้านถัดไปคือบริเวณ 14.00–14.20 บาท
และแนวต้านในระยะถัดไปคือ 15.00 บาท
มีคำถามจากนักลงทุนเข้ามาบ่อยครั้งว่า ราคาจะผ่าน 16.00 บาท ที่เป็นราคาไอพีโอตอนไหน
เป็นคำถามที่ยากจะตอบ
เพราะถึงแม้ว่า ในรอบครึ่งหลังปี 2566 หุ้น TLI จะได้เข้าคำนวณได้ดัชนี SET50 แน่นอน
แต่ไม่ใช่หมายความว่า ราคาจะผ่านไอพีโอขึ้นมาได้
แม้คาดว่าจะมีการเก็งกำไรของนักลงทุน และการเข้ามาของกองทุนที่ต้องปรับพอร์ตลงทุนไปตามหุ้นที่อ้างอิงดัชนี
ดังนั้น ราคาจะผ่าน 16.00 บาท ตอนไหน อย่างไรนั้น
คงต้องขึ้นอยู่กับผลประกอบการเป็นหลัก
แนวโน้มปี 2566 นักวิเคราะห์ประเมินว่าทิศทางผลดำเนินงานของ TLI จะปรับตัวดีขึ้น
หนุนด้วยเบี้ยประกันภัยรับที่ปรับตัวขึ้นหลังการแพร่ระบาดของ โควิด-19 ลดความรุนแรงลงมาก ทำให้การขายผ่านช่องทางตัวแทนขายซึ่งเป็นช่องทางหลักของบริษัทมีประสิทธิภาพในการขายและสามารถแนะนำผลิตภัณฑ์ประกันรูปแบบซับซ้อนให้แก่ลูกค้าได้มากขึ้น
ประกอบกับนโยบายของบริษัทที่เน้นเพิ่มสัดส่วนผลิตภัณฑ์ที่มีอัตรากำไรสูง อย่าง Investment Linked
และสัญญาเพิ่มเติม
คาดช่วยให้อัตรากำไรของบริษัทปรับตัวดีขึ้นเรื่อย ๆ
ส่วนรายได้จากเงินลงทุนคาดปรับตัวดีขึ้น ตามปริมาณเบี้ยประกันที่ขยายตัว และการทยอย Rollover ตราสารหนี้ชุดเดิมเป็นตราสารหนี้ชุดใหม่ที่ให้ผลตอบแทนสูงขึ้น
TLI มีราคาเป้าหมายสูงสุด 19.50 บาท ต่ำสุด 14.00 บาท
และราคาเป้าหมายเฉลี่ยอยู่ที่ 17.50 บาท